Την «μακεδονική» γλώσσα επέλεξε ο Πρόεδρος του Ευρωπαϊκού Συμβουλίου Ντόναλντ Τουσκ προκειμένου να κάνει δηλώσεις κατά τη διάρκεια κοινής συνέντευξης τύπου με τον πρωθυπουργό της ΠΓΔΜ, Ζόραν Ζάεφ, στα Σκόπια.

Μάλιστα, ο υπουργός Εξωτερικών της ΠΓΔΜ, Νικολά Ντιμιτρόφ, σχολίασε πως ο κ. Τουσκ μίλησε «τέλεια τη μακεδονική γλώσσα»,.

Η επιλογή αυτή του Προέδρου του Ευρωπαϊκού Συμβουλίου, ωστόσο, γίνεται εν μέσω διαπραγματεύσεων για το ονοματολογικό και ενώ η γλώσσα και η ταυτότητα των κατοίκων της ΠΓΔΜ αποτελούν δύο από τους μεγαλύτερους σκοπέλους των συνομιλιών αυτών.

Ο κ. Τουσκ υπενθύμισε τη στήριξή τους στις προσπάθειες για ένταξη της ΠΓΔΜ στην Ευρωπαϊκή Ένωση ενώ επισήμανε πως η εισήγηση για έναρξη των ενταξιακών διαπραγματεύσεων αποτελεί την «καλύτερη απόδειξη» πως οι προσπάθειες του κ. Ζάεφ και του σκοπιανού λαού «εντυπωσιάζουν πολλούς στην Ευρώπη».

Σημείωσε ακόμα χαρακτηριστικά: «ένα νέο και πολλά υποσχόμενο κεφάλαιο στην ιστορία της χώρας σας θα αρχίσει σύντομα».

Τέλος δεν παρέλειψε να εκφράσει την ελπίδα πως η ΠΓΔΜ θα λύσει τις διαφορές της με την Ελλάδα, όπως με τη Βουλγαρία.

«Ελπίζω πως θα κάνετε αυτό το ταξίδι και με την Ελλάδα. Έχετε την άνευ όρων στήριξή μου και πιστεύω σε εσάς», είπε.